
Geotehnilise pinnaseuuringu kava

Käesolev on geotehnilise pinnaseuuringu kava mnt 62 Kanepi – Leevaku tee lõigul           Puskaru – Põlva (km 9,6 - 19,27) uuringu teostamiseks. Vastavalt projektlahendusele ja välitööle koostatud nõuetele on olemasolevale sõiduteele paigutatud kokku 163 uuringupunkti, millest 27 sõiduteele (PA), 91 kergliiklusteele (KP), 5 turbakihtide uuringuks (TU) ning 40 freespuru taaskasutuse ja asfaltkatte paksuse määramiseks (RA) (joonised 2.1…2.7). Uuringute välitöö tegemisel ja aruande vormistamisel lähtutakse Transpordiameti juhendist „Geotehnilised uuringud ja katsetused“.

Varasemalt on vaadeldavale teelõigule tehtud uuringud:
„Tugimaantee nr. 62 Kanepi-Leevaku km 0,000-19,233 asuv Erastvere-Põlva lõik“, OÜ Rakendusgeoloogia, Tartu, 2019 a.

Uuritav piirkond jääb Otepää kõrgustikule ja Ugandi lavamaale. Otepää kõrgustikule jääv uuringulõigu Erastvere-poolse osa maapind asub kõrgematel abs. kõrgustel, on reljeefne ja sisaldab kohati sügavaid sälkorge. Maapinna abs. kõrgused vähenevad Põlva linna suunas ning reljeef muutub ühtlasi laugemaks. Otepää kõrgustiku ja Ugandi lavamaa umbkaudne piir on ca. PK 86+50 piirkonnas.

Enamasti on uuringualal säilinud loodusliku mulla kiht, looduslikest mineraalpinnastest on enimlevinud pinnasteks moreenpinnased. Kohati esines uuringualal ka turvast – Otepää kõrgustiku alal on turba levik seotud sälkorgudega, Ugandi lavamaal, Põlva linna pool kirjeldati turvast Vigla sood läbiva teelõigu osas.

Puuraukude positsioneerimiseks kasutatakse geodeetilist alusplaani ning käsi GPS seadet „Garmin“. Uuringupunktide rajamiseks kasutatakse lintidel puurmasinat GM65 / GM100 ja südamikpuurimise meetodit (ø108 mm). Puurmasinaga rajatavad puuraugud (PA) tehakse min 1 m läbi nõrgast aluspinnasest või vähemalt 2,5 meetri sügavuseni.

Puuraugud nr 1, 8, 10, 13, 16, 18, 19, 22, 23 ja 24 on kontrollpuuraugud eelnevale uuringule.

Kasvupinnase paksuse mõõtmispunktid (KP) ning turbakihtide uuring (TU) teostatakse käsitsi sondeerimise seadmega „Eijkelkamp“, selle käigus mõõdetakse kasvupinnase paksus ning määratakse visuaalselt aluspinnase nimetus. Käsipuuriga tehakse uuringupunktid aluseks sobivasse kihti min 0,3 m.

Kõik puuraugud taastäidetakse puurmetega ning olemasoleva teekatte ulatuses ka asfaltsegu korgiga.

Freespuru (RA) taaskasutamise eelinfo saamiseks teostatakse laboratoorsed katsetamised teekattena esinevast mustkattest. Selleks on  uuringuala jagatud üheksaks võrdseks osaks, mille raames tehakse 10 ristlõiget. Igast ristlõikest võetakse 4 proovikeha (3tk rattajälje kõrvalt ja 1tk rattajäljest) vastavuses standardiga EVS-EN 12697-27.
Laboris määratakse:
· lahust. sideaine sisalduse määramine, terastikuline koostis, rotatsioonaurustiga sideaine eraldamine lahustist, penetratsiooni määramine 25 °C juures (3tk);
· asfaltkatte paksus (kihi kaupa, eeldatavalt 40 puurkeha).

Vastavalt  vajadusele ja juhendis määratule võetakse geoloogilises läbilõikes esinevatest kihtidest pinnaseproove, mida saab hiljem kasutada täpsustavate laboriuuringute tegemiseks. Teimitavate proovide maht ja vajadus tuleneb väliuuringu tulemustest, juhendist ja projekti eesmärgist. Proove teimitakse akrediteeritud laboris, kus määratakse nõuete kohaselt proovide terastikuline koostis ning pinnase nimetus. Vastavalt vajadusele määratakse orgaanika sisaldust ning tulenevalt lõimisest ka filtratsioonimoodul.
Kontrollpuuraukudest (1 puurauk/km) saadetakse laborisse katsetamisele 2 pinnaseproovi igast puuraugust.

Vastavalt juhendis ette nähtule teostatakse puuraukude asukoha, sügavuse ja proovide pildistamine. 

